b'\n_START_ARTICLE_\nSottomarina\n_START_SECTION_\nZemljopis\n_START_PARAGRAPH_\nSottomarina je zadnji pje\xc5\xa1\xc4\x8dani otok na jugu, u produ\xc5\xbeetku Pellestrine koji zatvara Venecijansku lagunu. Otok ima trokutasti oblik, dug je 5, 5 km, a \xc5\xa1irok prosje\xc4\x8dno 300 m, od Venecije je udaljen 22 km._NEWLINE_Ve\xc4\x87i dio Sottomarine su duge pje\xc5\xa1\xc4\x8dane pla\xc5\xbee smje\xc5\xa1ene na isto\xc4\x8dnoj Jadranskoj obali otoka. Naselje je podignuto na obali okrenutoj prema laguni i Chioggi, sa kojom je povezana brojnim mostovima poput Venecije. Dana\xc5\xa1nja Sottomarina je ladanjsko naselje sa vi\xc5\xa1e od 60 hotela i 17 kampova, i brojnim objektima namjenjenim kupa\xc4\x8dima. Na ju\xc5\xbenoj strani otoka nalazi se parkovna zona koju zatvara rijeka Brenta koja tu utje\xc4\x8de u Jadransko more. U staroj jezgri ima nekoliko srednjovjekovnih crkava.\n_START_SECTION_\nPovijest\n_START_PARAGRAPH_\nSottomarina je naselje jo\xc5\xa1 i rimskih vremena, u 7. stolje\xc4\x87u zvala se Clodia minor (Chioggia se zvala Clodia major), naseljem je upravljao tribun. Sa Chioggiom s kojim je tvorila jednu komunu bila je povezana kamenim mostom, imala je brojne crkve, bolnicu i ka\xc5\xa1tel s tornjem. Naselje je razoreno 1379, za vrijeme Rata za Chioggiu izme\xc4\x91u Republike Genove i Mleta\xc4\x8dke Republike Nakon toga otok je napu\xc5\xa1ten, teren je postao mo\xc4\x8dvaran zbog stalnih poplava sa Jadrana i Brente._NEWLINE_Ponovno je naseljena u 17. stolje\xc4\x87u, stanje se jo\xc5\xa1 vi\xc5\xa1e pobolj\xc5\xa1alo u 18. stolje\xc4\x87u izgradnjom Murazza kojim je isto\xc4\x8dna (jadranska) obala otoka oja\xc4\x8dana valobranom zidanim od velikih kamenih blokova (to je napravljeno i na susjednom otoku Pellestrini). Veliko pobolj\xc5\xa1anje napravljeno je krajem 19. stolje\xc4\x87u kad je premje\xc5\xa1teno korito rijeke Brente, i 1930. izgradnjom brane ju\xc5\xbeno od luke u Chioggi (San Felice) tako da je se otok po\xc4\x8deo pove\xc4\x87avati za oko 3 metara godi\xc5\xa1nje.'